AARHUS: En 33-årig psykisk syg mand fra det nordvestlige Aarhus blev fredag kendt skyldig i en opsigtsvækkende sag om frihedsberøvelse og seksuelle overgreb mod en 4-årige pige og dømt til anbringelse på ubestemt tid på en psykiatrisk afdeling.

Pigen blev 14. juni sidste år bortført fra institutionen Børnehuset på Snogebæksvej i Aarhus V, og sagen sendte efterfølgende chokbølger gennem de århusianske daginstitutioner, da det kom frem, at gerningsmanden ved højlys dag havde løftet pigen over hegnet til institutionens legeplads.

En række institutioner har siden skærpet opsynet med børnene, ligesom flere - blandt andre Børnehuset på Snogebæksvej - har besluttet af forhøje deres hegn. Sagen vakte desuden postyr, da gerningsmandens navn og billede efter hændelsen begyndte at cirkulere i grupper på sociale medier. Det fik moren til den 4-årige til indtrængende at fraråde selvtægt og lynchstemning og i stedet lade systemet dømme manden.

Det er nu sket. Fredag blev manden fundet skyldig i frihedsberøvelse og seksuelle overgreb mod pigen samt vold og trusler i to tidligere sager, der blev behandlet samtidig.

I alle fire forhold var der enstemmighed mellem de tre dommere og seks nævninge. Dog fandt retten det ikke tilstrækkelig bevist, at den 33-årige skulle havde voldtaget den 4-årige pige ved fuldbyrdet samleje, som anklageren krævede ham dømt for.

Han blev imidlertid dømt for at have forulempet pigen seksuelt på anden vis end samleje.